**ROMÂNIA**

**JUDEȚUL SUCEAVA**

**MUNICIPIUL CÂMPULUNG MOLDOVENESC**

**PRIMAR**

Nr. \_\_\_\_\_ din \_\_\_\_\_\_\_\_ 2024

**REFERAT DE APROBARE**

**la proiectul de hotărâre privind aprobarea Acordului de cooperare între municipiul Câmpulung Moldovenesc, Județul Suceava din România și Orașul Cangzhou, Provincia Hebei din Republica Populară Chineză**

Cooperarea dintre Municipiul Câmpulung Moldovenesc şi Orașul Cangzhou, provincia Hebei din Republica Populară Chineză, are la bază o iniţiativă a Primăriei orașului Cangzhou care propune înfrăţirea celor două localităţi pentru dezvoltarea relațiilor de prietenie și colaborare în domenii de interes reciproc, precum: stiință și tehnologie, turism, cultură și sport, educație, mediu, economie și sănătate.

Semnarea unui acord de cooperare este un instrument facilitator al prieteniei internaţionale şi al schimbului cultural la nivel local, precum şi un mijloc puternic şi benefic de consolidare a capacităţii de dezvoltare economică şi socială.

Orașul Cangzhou este un important centru economic localizat în partea de sud-est a Provinciei Hebei și are o populație totală de 7,3 milioane de locuitori. În ultimi ani orașul a primit diferite recunoașteri, precum – Oraș național al grădinilor, Oraș național privind economisirea apei, Zona demonstrativă la nivel național pentru sistemul public de servicii culturale, Oraș demonstrativ al inițiativei chinezești de pace, Orașul fermecător-premiu National Quality și Oraș model-premiul National Double Support.

Conform legislaţiei, în urma demersurilor făcute, au fost obţinute avizele de oportunitate nr. 97074 din 14.05.2024 (17515/20.05.2024) din partea Ministerului Dezvoltării, Lucrărilor Publice şi Administraţiei şi nr. G1/1172 din 04.06.2024 (22597/04.07.2024) din partea Ministerului Afacerilor Externe.

Semnarea documentelor oficiale de cooperare dintre cele două părţi se va face într-un cadru festiv, la o dată care va fi convenită ulterior.

Cu aceste precizări, inițiez prezentul proiect de hotărâre pe care îl supun spre dezbatere și aprobare Consiliului local.

**PRIMAR,**

**Negură Mihăiță**